Ajakirjas Genes and Development kirjeldatud teadustöö raames õnnestus Stanfordi meditsiinikooli teadlastel hiirtel ühtainust geeni vaigistades peatada ja tagasi pöörata naha normaalne vananemisprotsess.  Katsete käigus avastasid uurijad, et blokeerides kahe  nädala vältel teadaolevalt vananemise mitmetes aspektides olulist rolli mängivat valku NF-kappa-B (NF-kB) tootva geeni, suudavad nad muuta kaheaastaste laborihiirte naha väljanägemiselt oluliselt nooremaks  Hilisemad uuringud näitasid, et selliste näriliste naharakud on eakaaslastega võrreldes märksa elujõulisemad ja nahas on aktiveeritud samad geenid kui vastsündinud hiirtel.  Esialgu pole teada, kas lühiajaline valgu NF-kappa-B mõju blokeerimine annab  ka püsiva efekti.  NF-kappa-B toimib imetajate organismis regulaatorina, mõjutades suurt hulka geene oma tegevust kas aktiveerima või siis kokku tõmbama.  Teadlaste hinnangul võib avastus viia senisest palju tõhusamate eakate patsientide vigastuste ravis kasutatavate meetodite loomiseni.  Uurimistööd juhtinud dr Howard Changi sõnul näitab leid taaskord, et vananemise põhjuseks on teatud geneetilised muutused, mitte aga üleüldine "kulumine", ning neid geneetilisi muudatusi on võimalik tagasi  pöörata ka kõrgemas vanuses.  Uurijad toonitavad, et kindlasti pole tegemist ohutu ja universaalse igavest noorust tagava vahendiga, sest NF-kB mängib teadaolevalt olulist rolli ka vähirakkude arengus ja immuunsüsteemi töö reguleerimises.  Changi sõnul saaks sama meetodit inimese puhul kasutada vaid väga lühiajaliselt ja piiratult, sest vastasel juhul lõppeks see kindlasti patsiendi surmaga.  Seetõttu avaldas ta lootust, et talle ei hakka nüüd helistama inimesed, kes soovivad avastatud  meetodi abil oma näonahka noorendada.  Ta lisas, et katsetes kasutatud hiired olid spetsiaalselt loodud sellistena, et nende organismis sai huvi pakkuvat geeni välja lülitada ainult teatud ajaks ja piirkonnas.  Järgmise sammuna soovib uurimisrühm kindlaks teha, kas NF-kappa-B geeni mõju blokeerimisel on noorendav mõju ka teistele kudedele, nagu näiteks südamele ja kopsudele.  Avastusel põhineva ravimeetodi kasutuselevõtt inimestel võib aset leida suhteliselt kiiresti, sest mõju tõttu immuunsüsteemile on uurijad juba mõnda aega otsinud võimalusi sama geeni väljalülitamiseks erinevate ravimite abiga.    Vaata ka: